নিজ এলাকার জনতার মুখোমুখি হয়েছেন ডিসিসির ৮৫ নাম্বার ওয়ার্ড কাউন্সিলর ০০ আলহাজ বাদল সরদার ০০ জনতা : কয়েক মাস ধরে সূতিখাল, ধলপুর, ঋষিপাড়াসহ  ওয়ার্ডের প্রায় এলাকায় ওয়াসার পানিতে দুর্গন্ধ ময়লা আসছে? কাউন্সিলর : এই ওয়ার্ডে পানির লাইন যথেষ্ট রয়েছে। তবে ওয়াসার পাইপ লাইনের সাথে স্যুয়ারেজ লাইন এক হয়ে যাওয়ার কারণে এই সমস্যা সৃষ্টি হয়েছে। জনতা : আপনি কী করছেন? কাউন্সিলর : ওয়াসার কর্মকর্তাদের সাথে আলাপ হয়েছে। তবে সমস্যা কোথায়, কোন স্থানে তা তারা এখনো চিহ্নিত করতে পারেননি। জনতা : এভাবেই চলবে? কাউন্সিলর : এই সমস্যা জরুরি ভিত্তিতে সমাধান করা দরকার। আমি জোরালোভাবে এর সমাধান চাচ্ছি। জনতা : আপনি যে এলাকায় বাস করেন, সেখানে এই সমস্যা আছে কি? কাউন্সিলর : ওখানে এই  সমস্যা নেই। হয়তো ওখানে স্যুয়ারেজ আর পানির লাইনে কোনো ফাটল ধরেনি। জনতা : পশ্চিম গোলাপবাগের অবস্থা সম্পর্কে কিছু জানেন? কাউন্সিলর : সেখানে ৬ মাস ধরে পানির সমস্যা বিরাজ করছে। ওখানে প্রায় ১০ হাজার লোকের বাস। জনতা : ভ্রাম্যণচিরন স্কুলের মাঠ ও নতুন কবরস্থান দখলে চলে যাচ্ছে? কাউন্সিলর : কথাটা সত্যি। জনতা : অধিকাংশ রাস্তায় ম্যানহোল ঢাকনাবিহীন, আবার কোথাও ভাঙা? কাউন্সিলর : ভেঙে যাওয়া ঢাকনা প্রায় সময়ই লাগানো হয়। তবে ভারি যানবাহনের চাপে বারবার ভেঙে যায়। জনতা : এলাকার ১০টি বস্তিতে তো মাদকের বিরাট হাট? কাউন্সিলর : বস্তি  মানেই মাদক। দুর্বা ঘাস পানি পেলে যেমন গজিয়ে ওঠে, তেমনি প্রশ্রয় পেলে সুযোগ নেবেই। তবে এ ব্যাপারে এলাকাবাসীসহ পুলিশ ও র্যাবের সতর্ক দৃষ্টি রাখা উচিত। জনতা : মশা তো এলাকাকে ঘিরে ফেলেছে? কাউন্সিলর : মশার ওষুধ প্রায় প্রতিদিন এলাকাভিত্তিক দেয়া হয়। তবে এলাকাটি বৃহত্ হওয়ায় ৩টি ফগার মেশিনেও কাজ হচ্ছে না। মেশিন বাড়ানো দরকার। জনতা : এক/এগারোর সময় আপনার বিরুদ্ধে প্রচুর অভিযোগ জমা পড়েছিল। কাউন্সিলর : এক/এগারোর সময় কিছু ব্যক্তি আমার বিরুদ্ধে হিংসাবশত হয়ে জমি, বাড়ি দখলসহ কিছু অভিযোগ দিয়েছিল। সেনাবাহিনী তদন্ত করে এর কোনো  প্রমাণ পায়নি। জনতা : আপনি নির্বাচনী প্রতিশ্রুতি পূরণ করতে পেরেছেন? কাউন্সিলর : যে প্রতিশ্রুতিগুলো দিয়েছিলাম তা সম্পূর্ণ পূরণ করেছি। বর্তমানে এলাকায় ছোট কিছু সমস্যা থাকতে পারে। তবে আমি কমিশনার হওয়ার আগে এলাকায় কোনো যাত্রী রিকশা নিয়ে আসতে পারত না, বাইরে থেকে এসে কেউ বাড়িভাড়াও নিতে পারত না। এলাকা ছিল সন্ত্রাসীদের অভয়ারণ্য। এখন সেই অবস্থার অবসান হয়েছে।